Wettige belastingprotes in sterk hande van belastingbetalers - Solidariteit WêreldSolidariteit Wêreld
Tuis › Nuuskantoor › Wettige belastingprotes in sterk hande van belastingbetalers
Wettige belastingprotes in sterk hande van belastingbetalers
Die Departement van Maatskaplike Ontwikkeling het in Augustus sy groenskrif oor omvattende maatskaplike sekerheid en pensioenhervorming gepubliseer. Hoewel die groenskrif in die tussentyd teruggetrek is, is Solidariteit van mening dat dit bloot 'n kwessie van tyd is voordat die nasionale regering weer die skrif op die tafel gaan plaas nadat hulle die skrif hersien het om struikelblokke uit die weg te ruim.
Die groenskrif stel voor dat 'n nuwe Nasionale Fonds vir Maatskaplike Sekerheid (NFMS) gestig moet word wat deur die regering bestuur word en wat aftree-, ongeskiktheids- en werkloosheidvoordele aan Suid-Afrikaners bied.
Volgens die groenskrif word daar voorgestel dat Suid-Afrikaanse belastingbetalers tot 12% van hulle inkomste tot die fonds sal moet bydra waarna die einste regering wat Suid-Afrika met hulle korrupte optrede en plundery verdoem het, daaroor beheer sal neem om aangeleenthede soos die Nasionale Gesonheidsversekering (NGV) te loods en 'n basiese inkomstetoelaag van R7 500 per maand aan werklose Suid-Afrikaners toe te ken.
Die Solidariteit Navorsingsinstituut (SNI) het onlangs 'n verslag bekendgestel wat toon dat die las op belastingbetalers kan verdriedubbel indien die witskrif oor die NGV aanvaar word en die groenskrif oor maatskaplike sekerheid na hersiening deurgevoer word.
Volgens die verslag word Suid-Afrikaners in terme van die wêreld uiters hoog belas sonder dat die regering sy kant van die tradisionele kontrak nakom. Die verslag onthul dat die verhouding van belasting tot bruto binnelandse produk (BBP) die tweede hoogste ter wêreld is naas dié van Swede, wat 'n eerste wêreld land is.
Volgens Connie Mulder, hoof van die SNI, kan die voorgestelde NGV en die NFMS (in sy aanvanklike vorm) die belastinglas op belastingbetalers wat minder as R50 000 per maand verdien met 180% verhoog.
Hy voer aan dat die regering 'n plig teenoor sy burgers het en daarom is die ooreenkoms eenvoudig – burgers betaal belasting en die regering verskaf dan landsveiligheid en 'n omgewing waarin die ekonomie kan floreer. Die ANC-regering gaan egter verder en bied selfs aan dat hulle toegang tot gesondheidsorg en die onderwys sal bied, maar in ruil vir belasting vanaf burgers. Die realiteit is egter dat hierdie basiese dienste die afgelope 26 jaar 'n totale mislukking was.
"Die regering is nie tevrede om net by hulle kant van die ooreenkoms te bly en dit na te kom nie, maar nou wil hulle boonop nog meer belasting hê terwyl hulle reeds bestaande verantwoordelikhede en pligte weens onbevoegdheid na die gemeenskap afskuif." – Connie Mulder, hoof van die Solidariteit Navorsingsinstituut.
Die realiteit is egter, en dit is sonder twyfel iets wat in die belastingbetaler se guns tel, dat alhoewel die regering oor belastingbetalers regeer, belastingbetalers die regering se enigste bron van inkomste is. Die hef is dus in belastingbetalers se hande en dit is nou die tyd om te sê genoeg is genoeg.
Die regering verkoop 'n utopiese droom aan hulle kiesers. Dié wat het moet alles gee en dié wat nie het nie moet alles ontvang. Die klem word dus nie op vervaardiging of die hernuwing van idees en moontlikhede geplaas nie, maar eerder op herverdeling.
Terwyl Karl Marx, die vader en meesterbrein van die ideologie van kommunisme in die groenskrif aangehaal word, is dit duidelik dat die regering nie daartoe in staat is om skeppend om te gaan en toe te laat dat die ekonomie groei deur beleide te implementeer wat toelaat dat entrepreneurs ondernemings skep wat geleenthede aan Suid-Afrikaners kan bied nie.
Volgens dr. Dirk Hermann, bestuurshoof van Solidariteit, is die regering so vriendelik as om namens Suid-Afrikaners die herverdeling te hanteer – natuurlik teen 'n skamele plunderfooitjie van 'n paar miljard rand vir slegs 'n groepie verkose elite. Hermann voer aan dat diegene in hierdie magsposisies immers seker nie gestruggle het om bloot arm te wees nie.
"Ons (belastingbetalers) se swaarverdiende geld word gevat en aan die sogenaamde 'groter doel' bestee. Die arme belastingkoei word gemelk tot sy maer is en dan nóg en nóg, want dit is vir die 'groter doel'. Daar is niks so gevaarlik soos 'n regering wat hulle burgers onderdruk en uitbuit in diens van 'n beter toekoms nie." – Dr. Dirk Hermann, bestuurshoof van Solidariteit
Die regering se Marxistiese ideologie van absolute gelykheid wat vir die laaste 26 jaar reeds oor en oor sy kop uitsteek wys geen teken van die ANC-regering se verbintenis tot deelnemende demokrasie nie. Die burgers, en in dié geval veral die belastingbetalers van Suid-Afrika, se betrokkenheid by besluite oor kwessies wat hulle lewens raak is nie vir die regering ter sprake nie. As beginsel verkies die ANC-regering om bloot sy kiesers te behou om die regerende party te bly terwyl daar nie aandag aan die werklike behoeftes van sy kiesers en ander burgers van die land gegee word nie.
Volgens Hermann is die groenskrif nie so opgestel om dit makliker vir Suid-Afrikaners te maak om werk te soek nie, maar maak dit die besluit om nié te werk nie eintlik heelwat makliker.
Indien diegene wat wel nou werksaam is en byna dieselfde verdien as die voorgestelde basiese inkomste van R7 500 per maand is daar geen aansporing vir diegene om aan te hou werk nie en verseker geen aansporing vir diegene wat sonder werk sit om wel werk te soek nie. Dit is ook een van die redes waarom die ideologie van kommunisme en sosialisme nog nooit kon slaag nie – dit neem enige aansporing tot vordering weg en verhoed diegene wat wel ekonomiese vooruitgang nastreef om sukses te behaal.
"Diegene wat nog so dom is om hard te werk, moet daarvoor betaal. Utopia sal die belastingbetaler 'n skamele 10 ekstra persentasiepunte belasting kos. Dit is natuurlik nou behalwe die 8% tot 12% wat van hulle salarisse afgetrek moet word om in 'n sentrale staatspensioenfonds gestort te word, wat deur ons wonderlike oppasserstaat namens ons bestuur sal word." – Dr. Dirk Hermann, bestuurshoof van Solidariteit
Solidariteit bied reeds vir 'n geruime tyd teenkanting teen die staat se absurde idee van die Nasionale Gesondheidsversekering (NGV). Sentralisasie blyk om die orde van die dag te wees wanneer mens na die ANC-regering kyk wat byna alles in hulle visier wil beheer en bestuur.
Die regering wil besluit waar jou dokter mag en moet praktiseer, na watter hospitaal toe jy moet gaan wanneer jy in nood is en selfs watter medikasie jy vir kwale mag gebruik.
Belastingbetalers betaal om nie te kan kies nie. Belastingbetalers betaal sodat ander nie hoef te werk nie en belastingbetalers betaal die geld aan 'n regering wat slegs in staat is om te vat.
Eskom, Denel, SAL – beurtkrag, beurtsalarisse en beurtvlugte. Die ANC-regering het genoeg van jou beurte gesteel.
Genoeg is egter genoeg. Dit is nou jóú beurt.
Solidariteit se Hoofraad het die besluit geneem dat daar met 'n omvattende, wettige belastingprotes begin kan word. As deel van die proses word daar beplan om die NGV-voorstel in die hof te toets. Indien die regering sou voortgaan met sy voorneme om die groenskrif oor maatskaplike sekerheid te herpubliseer, sal Solidariteit dít ook in die hof uitdaag.
Die belastingprotes sal op litigasie fokus. Solidariteit nader die saak met die grootste kalibers in hulle arsenaal om grootskaalse skade aan die regering se planne te rig in belastinghofsake om die NGV-witskrif en later ook die groenskrif in sy spore te stuit. Deel van die veldtog sal ook die vervolging van plunderaars insluit – plunderaars in magsposisies sal nie deur Solidariteit oorgesien word nie en sal een vir een vervolg word.
Solidariteit het ook besluit om 'n taakspan aan te wys sodat voorstelle ontwikkel kan word om mense te help om op skeppende maniere, minder belasting te betaal.
Die belastingprotes word in die rame van die wet aangepak en verskil van die konsep van belastingweerhouding. Belasting weerhouding is wanneer daar nie belasting aan die Suid-Afrikaanse Inkomstediens (SAID) of die regering betaal word nie.
Suid-Afrikaanse belastingbetalers is nie slawe van die regering nie; ons is burgers van die land. Massalitigasie namens elke belastingbetaler is nodig. As die regering nie wil hoor nie, dan moet dit hulle dit hier hard en duidelik voel. Gegewe die regering se rekord van voortslepende korrupsie sal hulle deur sentrale fondse, soos die NGV, hulleself verder verryk terwyl burgers, soos jy, verarm.
Solidariteit gaan terugdruk, maar ons kort alle hulp wat ons kan kry. Belastingkrag is sterker as regeringsmag en die president móét dit hoor.
Stuur nóú jou #BelastingProtes-verklaring aan president Ramaphosa.
Besoek https://solidariteit.co.za/belastingprotes/ en stuur direk vir President Ramaphosa jou verklaring en help ons om sy persoonlike inboks propvol te laat.
Om die volle verslag wat deur die SNI saamgestel is af te laai, besoek gerus die volgende skakel: https://soli.online/3a8